NAÍ DILLÍ. Indický najvyšší súd zostavil v piatok trojčlenný sprostredkovateľský tím, ktorého úlohou je vyriešiť územný spor medzi moslimami a hinduistami.
Predmetom ich nezhôd sú plány postaviť hinduistický chrám v meste Ajódhjá, kde v roku 1992 zničili náboženskí fanatici mešitu zo 16. storočia. Informovala o tom agentúra AP.
Advokát Višnu Džajn uviedol, že súd dal sprostredkovateľskému tímu na predloženie ich správy štyri týždne.
Ak sa tímu nepodarí nájsť riešenie, záležitosti sa bude venovať najvyšší súd. Naň boli v tejto súvislosti podané sťažnosti proti rozhodnutiu nižšieho súdu z roku 2010, že 1,12 hektára sporných pozemkov sa má rozdeliť medzi hinduistov a moslimov.Prečítajte si tiež:Čítajte
Mešitu v severoindickej Ajódhji zničili v decembri 1992 hinduistickí fanatici. Podľa nich je toto miesto rodiskom hinduistického boha Rámu, ktorému tam chceli zasvätiť chrám.
Táto udalosť vyvolala náboženské nepokoje, počas ktorých zahynulo približne 2000 ľudí.